Prípadová štúdia z obchodného práva (3. októbra 2017)

Romantický úlet

Akciová spoločnosť Alfa a.s. má troch akcionárov, A (15 %), B (25 %) a C (60 %). Akcionári A, C a osoba D sú zároveň členmi jej predstavenstva. Každý z členov je oprávnený konať v mene spoločnosti samostatne.

Využijúc dovolenku člena predstavenstva C - a v očakávaní spoločnej romantickej budúcnosti na úteku – sa člen predstavenstva A rozhodne finančne zabezpečiť svoju sekretárku a prevedie na ňu dôležitú súčasť majetku obchodnej spoločnosti za zlomok jeho hodnoty. Následne sa mu podarí presvedčiť ďalšieho člena predstavenstva, osobu D, aby mu tento postup schválila.

Po návrate člen predstavenstva C nedokáže nájsť nielen osobu A, ale ani jej sekretárku a ani danú súčasť majetku spoločnosti. Spolu s akcionárom B vyhľadali Vašu pomoc a hlasno sa domáhajú všetkých možných právnych krokov proti týmto osobám.

**Zodpovedajte nasledovné otázky:**

1. Aké právne následky má takáto transakcia? Je právny úkon platný? Je relevantné, či a kedy dal člen predstavenstva D súhlas s transakciou? Zvážte, či sa uplatnia ustanovenia o (a aké majú predpoklady, následky a aký je ich vzájomný vzťah):
   * zákaze vrátenia vkladu,
   * odporovateľnosti právnych úkonov,
   * zodpovednosti za škodu spôsobenú členmi predstavenstva spoločnosti alebo
   * § 196a Obchodného zákonníka
2. Ktorý postup by mala zvoliť akciová spoločnosť, akcionár a prípadne nejaký veriteľ spoločnosti? Je niektorý z prostriedkov ochrany limitovaný len na niektorý aktívne legitimovaný subjekt? Kto a voči komu podáva žalobu?
3. Ako by sa mali brániť subjekty, voči ktorým sa uplatňujú nároky (najmä osoba D, ak je žalovaná)?
4. Akým spôsobom sa mohli akcionári vopred vyhnúť alebo minimalizovať riziko vzniku tejto situácie?